MT Il-Ġurnal Uffiċjali tal-Unjoni Ewropea C 237/5

Avviż ta' Tnedija ta’ proċedura ta' anti-dumping fir-rigward tal-importazzjonijiet ta' mwejjed tal-mogħdija li joriġinaw fir-Repubblika taċ-Ċina, limitata għal produttur ta' esportazzjoni Ċiniż wieħed biss, Since Hardware (Guangzhou) Co. Ltd., u ta' bidu ta' reviżjoni tal-miżuri tal-anti-dumping fuq importazzjonijiet ta' mwejjed tal-mogħdija li joriġinaw fir-Repubblika tal-Poplu taċ-Ċina

2009/C 237/05

Il-Kummissjoni rċeviet ilment skont l-Artikolu 5 tar-Regolament tal-Kunsill (KE) Nru 384/96 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea (1) (“ir-Regolament bażiku”), li jallega li l-importazzjonijiet ta’ mwejjed tal-mogħdija, li joriġinaw mir-Repubblika tal-Poplu taċ-Ċina (“il-pajjiż ikkonċernat”) u mmanifatturati minn Since Hardware (Guangzhou) Co. Ltd. (“Since Hardware”), qegħdin jiġu ddampjati u għalhekk qegħdin joħolqu danni materjali lill-industrija Komunitarja.

1. L-ilment

L-ilment kien ippreżentat fl-20 ta’ Awwissu 2009 minn tliet produtturi tal-Komunità (“l-applikanti”) li jirrappreżentaw proporzjon konsiderevoli, f’dan il-każ aktar minn 50 %, mit-total tal-produzzjoni fil-Komunità ta’ mwejjed tal-mogħdija.

2. Il-prodott

Il-prodott li allegatament qed jiġi ddampjat huma mwejjed tal-mogħdija, bis-saqajn jew mingħajrhom, b'wiċċ minn fejn joħroġ il-fwar u/jew is-sħana u/jew l-arja u anki mingħajr dan il-wiċċ, u inklużi t-twavel għall-kmiem u partijiet essenzjali tagħhom, jiġifieri s-saqajn, il-wiċċ, u fejn tistrieħ il-ħadida, li joriġinaw fir-Repubblika tal-Poplu taċ-Ċina li bħalissa huma klassifikabbli taħt il-kodiċi NM ex 3924 90 90, ex 4421 90 98, ex 7323 93 90, ex 7323 99 91, ex 7323 99 99, ex 8516 79 70 u ex 8516 90 00. Dawn il-kodiċi NM qed jingħataw biss bħala informazzjoni.

3. Allegazzjoni ta’ dumping

Fid-dawl tad-dispożizzjonijiet tal-Artikolu 2(7) tar-Regolament bażiku, min qed jagħmel l-ilment stabbilixxa l-valur normali għal Since Hardware fuq il-bażi tal-prezz f'pajjiż b'ekonomija tas-suq, imsemmi fil-punt 5.1 (d). L-allegazzjoni ta’ dumping hija bbażata fuq tqabbil tal-valur normali, ikkalkulat b’dan il-mod, mal-prezzijiet tal-esportazzjoni tal-prodott ikkonċernat meta jinbiegħ għall-esportazzjoni lill-Komunità.

Fuq din il-bażi, il-marġini ta’ dumping ikkalkulat huwa sinifikanti.

4. L-allegazzjoni ta’ dannu

L-allegazzjoni ta' dannu hija bbażata fuq il-fatt li fl-investigazzjoni tal-anti-dumping dwar l-importazzjonijiet tal-imwejjed tal-mogħdija li joriġinaw fir-Repubblika tal-Poplu taċ-Ċina u l-Ukraina, li b’riżultat tagħha ġew imposti miżuri bir-Regolament tal-Kunsill (KE) Nru 452/2007 (2), il-Kummissjoni stabbiliet li importazzjonijiet iddampjati tal-imwejjed tal-mogħdija li joriġinaw f'dawk il-pajjiżi kienu kkawżaw dannu materjali lill-industrija Komunitarja. Dawn is-sejbiet ġew ibbażati fuq l-evalwazzjoni tal-effetti tal-importazzjonijiet kollha mir-Repubblika tal-Poplu taċ-Ċina u l-Ukraina, iżda jeskludu l-importazzjonijiet tal-imwejjed tal-mogħdija prodotti minn Since Hardware.

Dawk li qed iressqu l-ilment jallegaw li jekk l-importazzjonijiet ta' Since Hardware ġew inklużi fl-analiżi tad-danni, il-volum u s-sehem fis-suq tal-importazzjonijiet ddampjati għandhom juru storja iktar gravi tad-danni filwaqt li ma jintlaqtux fatturi ta' danni oħra fir-rigward tal-prestazzjoni tal-industrija Komunitarja. Barra minn hekk, dawk li ressqu l-ilmenti pprovdew evidenza prima facie li turi li l-prezzijiet kurrenti ta' Since Hardware waqqgħu l-prezzijiet tal-industrija Komunitarja.

5. Proċedura

Wara li ddeterminat, wara konsultazzjoni mal-Kumitat Konsultattiv, li l-ilment tressaq mill-industrija tal-Komunità jew f’isimha u li hemm biżżejjed evidenza biex tiġġustifika t-tnedija ta’ proċediment, il-Kummissjoni b'dan qed tagħti bidu għal investigazzjoni skont l-Artikolu 5 tar-Regolament bażiku.

5.1. Il-proċedura għad-determinazzjoni ta’ dumping u ta’ dannu

L-investigazzjoni se tiddetermina jekk il-prodott ikkonċernat li joriġina mir-Repubblika tal-Poplu taċ-Ċina u mill-Ukraina huwiex qiegħed ikun iddampjat u jekk dan id-dumping ikkawżax danni.

(a) Teħid ta' kampjuni

Minħabba li jidher li hemm għadd kbir ta’ partijiet involuti f’dan il-proċediment, il-Kummissjoni tista’ tiddeċiedi li tieħu kampjun skont l-Artikolu 17 tar-Regolament bażiku.

(i) It-teħid ta' kampjun għall-produtturi Komunitarji

Sabiex il-Kummissjoni tkun tista' tiddeċiedi jekk it-teħid tal-kampjuni huwiex meħtieġ, u jekk dan ikun il-każ, tagħżel kampjun, il-produtturi kollha tal-Komunità, huma b'dan mitluba li jipprovdu l-informazzjoni li ġejja dwar il-kumpanija jew il-kumpaniji tagħhom fil-limitu ta' żmien stipulat fil-punt 6(b)(i) u fil-formati indikati fil-punt 7:

— isem, indirizz, indirizz tal-email, telefown, u numri tal-faks u l-persuna ta' kuntatt,

— il-fatturat totali f'euro tal-kumpanija matul il-perjodu bejn l-1 ta' Lulju 2008 u t-30 ta' Ġunju 2009,

— l-attivitajiet preċiżi tal-kumpanija madwar id-dinja fir-rigward tal-prodott ikkonċernat,

— il-valur tal-bejgħ f'euro tal-prodott ikkonċernat magħmul fis-suq tal-Komunità matul il-perjodu mill-1 ta' Lulju 2008 sat-30 ta' Ġunju 2009,

— il-volum ta' bejgħ f'unitajiet tal-prodott ikkonċernat magħmul fis-suq Komunitarju waqt il-perjodu mill-1 ta' Lulju 2008 sat-30 ta' Ġunju 2009,

— il-volum tal-produzzjoni, f'unitajiet, tal-prodott ikkonċernat, li saret waqt il-perjodu mill-1 ta' Lulju 2008 sat-30 ta' Ġunju 2009,

— l-ismijiet u l-attivitajiet preċiżi tal-kumpaniji relatati kollha (3) involuti fil-produzzjoni u/jew fil-bejgħ tal-prodott ikkonċernat,

— kull tagħrif ieħor rilevanti li jista' jgħin lill-Kummissjoni fl-għażla tal-kampjun.

Hija u tipprovdi t-tagħrif ta' hawn fuq, il-kumpanija taċċetta l-inklużjoni possibbli tagħha fil-kampjun. Jekk il-kumpanija tintgħażel biex tkun parti mill-kampjun, dan ikun ifisser li trid twieġeb kwestjonarju u taċċetta stħarriġ fuq il-post dwar it-tweġiba tagħha. Jekk il-kumpanija tindika li ma taqbilx mal-inklużjoni possibbli jew mal-inklużjoni effettiva tagħha fil-kampjun, jitqies li din ma kkooperatx fl-investigazzjoni. Il-konsegwenzi tan-nuqqas ta' kooperazzjoni huma stipulati fil-punt 8 hawn taħt.

(ii) Għażla aħħarija tal-kampjun

Il-partijiet interessati kollha li jixtiequ jressqu kwalunkwe informazzjoni rilevanti fir-rigward tal-għażla tal-kampjun iridu jagħmlu dan fit-terminu stipulat fil-punt 6(b)(ii).

Il-Kummissjoni biħsiebha tagħmel l-għażla aħħarija tal-kampjun wara li tkun ikkonsultat il-partijiet ikkonċernati li jkunu esprimew ir-rieda tagħhom li jkunu inklużi fil-kampjun.

Il-kumpaniji inklużi fil-kampjun iridu jwieġbu kwestjonarju fiż-żmien stabbilit fil-punt 6(b)(iii) u jridu jikkooperaw fi ħdan il-qafas tal-istħarriġ.

Jekk ma jkunx hemm biżżejjed kooperazzjoni, il-Kummissjoni tista’ tibbaża s-sejbiet tagħha, skont l-Artikoli 17(4) u 18 tar-Regolament bażiku, fuq il-fatti disponibbli. Sejba bbażata fuq fatti disponibbli tista’ tkun anqas vantaġġuża għall-parti kkonċernata, kif spjegat fil-punt 8.

(b) Il-kwestjonarji

Biex tikseb l-informazzjoni li tqis meħtieġa għall-investigazzjoni tagħha, il-Kummissjoni se tibgħat kwestjonarji lill-industriji Komunitarji li ntgħażlu bħala kampjun fil-Komunità lil kwalunkwe assoċjazzjoni magħrufa ta' produtturi fil-Komunità u lis-Since Hardware. Barra minn hekk, il-Kummissjoni tista' tibgħat kwestjonarji lil importaturi u lil kwalunkwe assoċjazzjoni magħrufa ta' importaturi.

(c) Il-ġabra tal-informazzjoni u l-organizzazzjoni ta' seduti ta' smigħ

Il-partijiet kollha interessati huma b'dan mistiedna jippreżentaw il-fehmiet tagħhom, jibagħtu informazzjoni barra mit-tweġibiet għall-kwestjonarju u jipprovdu evidenza ta’ sostenn. Din l-informazzjoni u l-evidenza ta’ sostenn għandhom jaslu għand il-Kummissjoni fil-limitu ta’ żmien stipulat fil-punt 6(a)(ii).

Barra minn hekk, il-Kummissjoni tista' tisma' lill-partijiet interessati, bil-kundizzjoni li dawn jagħmlu talba fejn juru li hemm raġunijiet partikolari għaliex għandhom jinstemgħu. Din it-talba trid issir fil-limitu ta' żmien stipulat fil-punt 6(a)(iii).

(d) L-għażla tal-pajjiż b’ekonomija tas-suq

Skont l-Artikolu 2(7)(a) tar-Regolament bażiku, hemm ħsieb li tintgħażel l-Istati Uniti tal-Amerika bħala pajjiż xieraq b'ekonomija tas-suq sabiex jiġi stabbilit il-valur normali fir-rigward tas-Since Hardware. Il-partijiet interessati qegħdin b’dan jiġu mistiedna jikkummentaw dwar kemm hi xierqa din l-għażla fil-limitu ta’ żmien speċifiku stabbilit fil-punt 6(c).

(e) Trattament ta' ekonomija tas-suq/trattament individwali

Fl-eventwalità li l-kumpanija tipprovdi biżżejjed evidenza li turi li hija topera taħt kundizzjonijiet ta' ekonomija tas-suq, jiġifieri li tissodisfa l-kriterji stipulati fl-Artikolu 2(7)(c) tar-Regolament bażiku, il-valur normali jkun iddeterminat skont l-Artikolu 2(7)(b) tar-Regolament bażiku. Għal dan l-għan, għandha titressaq talba ssostanzjata kif xieraq fil-limitu taż-żmien speċifiku stabbilit fil-punt 6(b) ta' dan l-avviż. Il-Kummissjoni se tibgħat formola għat-talbiet lill-kumpanija. Din il-formola għat-talbiet tista’ tintuża mill-applikant biex jitlob trattament individwali, jiġifieri li dan jissodisfa l-kriterji stipulati fl-Artikolu 9(5) tar-Regolament bażiku.

5.2. Proċedura għall-valutazzjoni tal-interess Komunitarju

Skont l-Artikolu 21 tar-Regolament bażiku u fil-każ li l-allegazzjonijiet ta’ dumping u ħsara kkawżati minħabba f’hekk ikunu sostanzjati, għandha tintlaħaq deċiżjoni dwar jekk l-adozzjoni ta’ miżuri tal-anti-dumping tmurx kontra l-interess tal-Komunità. Għal din ir-raġuni l-Kummissjoni tista’ tibgħat kwestjonarji lill-industrija, l-importaturi, l-assoċjazzjonijiet rappreżentattivi tagħhom, l-utenti rappreżentattivi u l-organizzazzjonijiet rappreżentattivi tal-konsumatur magħrufa fil-Komunità. Partijiet bħal dawn, inklużi dawk li ma tafx bihom il-Kummissjoni, bil-kundizzjoni li jagħtu prova li hemm rabta oġġettiva bejn l-attività tagħhom u l-prodott ikkonċernat, jistgħu jippreżentaw irwieħhom u jipprovdu lill-Kummissjoni bit-tagħrif fil-limitu ta' żmien stipulat fil-punt 6(a)(ii). Il-partijiet li aġixxew skont is-sentenza preċedenti jistgħu jitolbu seduta filwaqt li jsemmu r-raġunijiet partikolari għaliex għandhom jinstemgħu fil-limitu ta’ żmien stipulat fil-punt 6(a)(iii). Ta’ min jinnota li kwalunkwe informazzjoni mressqa skont l-Artikolu 21 tar-Regolament bażiku titqies biss jekk tkun sostnuta minn evidenza fattwali fil-mument meta titressaq.

6. Il-limiti ta’ żmien

(a) Il-limiti ġenerali ta’ żmien

(i) Biex il-partijiet jitolbu kwestjonarju jew formoli ta’ talba oħrajn

Il-partijiet interessati kollha għandhom jitolbu kwestjonarju jew formoli oħrajn ta' klejms malajr kemm jista' jkun, iżda mhux aktar tard minn għaxart ijiem mill-pubblikazzjoni ta' dan l-avviż f'Il-Ġurnal Uffiċjali tal-Unjoni Ewropea.

(ii) Għall-partijiet li jridu jagħmlu lilhom infushom magħrufa, biex jippreżentaw it-tweġibiet tal-kwestjonarju u kull informazzjoni oħra

Il-partijiet interessati kollha, jekk ir-rappreżentazzjonijiet tagħhom jeħtieġ jitqiesu matul l-investigazzjoni, għandhom jippreżentaw irwieħhom billi jikkuntattjaw lill-Kummissjoni, iressqu l-opinjonijiet tagħhom u jibagħtu t-tweġibiet tal-kwestjonarju jew kwalunkwe tagħrif ieħor fi żmien 40 jum mid-data tal-pubblikazzjoni ta' dan l-avviż f'Il-Ġurnal Uffiċjali tal-Unjoni Ewropea, sakemm ma jkunx speċifikat mod ieħor. Qed tinġibed l-attenzjoni li l-eżerċitar tal-parti l-kbira tad-drittijiet proċedurali ddefiniti fir-Regolament bażiku jiddependi fuq li l-parti tippreżenta lilha nnifisha lill-Kummissjoni matul il-perjodu msemmi qabel.

Il-kumpaniji magħżula f’kampjun għandhom iressqu t-tweġibiet għall-kwestjonarji fil-limiti ta’ żmien stipulati fil-punt 6(b)(iii).

(iii) Seduti

Il-partijiet interessati kollha jistgħu japplikaw ukoll biex jinstemgħu mill-Kummissjoni fl-istess limitu ta' żmien ta' 40 jum.

(b) Limitu speċifiku ta’ żmien fir-rigward tat-teħid ta’ kampjuni

(i) L-informazzjoni speċifikata fil-punt 5.1(a)(i) għandha tasal lill-Kummissjoni fi żmien ħmistax mid-data tal-pubblikazzjoni ta' dan l-avviż f'Il-Ġurnal Uffiċjali tal-Unjoni Ewropea, billi l-Kummissjoni għandha l-ħsieb tikkonsulta l-partijiet ikkonċernati li esprimew ir-rieda tagħhom li jkunu inklużi fil-kampjun fl-għażla finali tagħha fi żmien perjodu ta' 21 jum mill-pubblikazzjoni ta' dan l-avviż f'Il-Ġurnal Uffiċjali tal-Unjoni Ewropea.

(ii) Kull tagħrif ieħor rilevanti għall-għażla tal-kampjun kif imsemmi fil-punt 5.1(a)(ii) għandu jasal għand il-Kummissjoni fi żmien 21 jum mill-pubblikazzjoni ta' dan l-avviż f'Il-Ġurnal Uffiċjali tal-Unjoni Ewropea.

It-tweġibiet għall-kwestjonarju tal-partijiet inklużi fil-kampjun għandhom jaslu għand il-Kummissjoni fi żmien 37 jum mid-data tan-notifika tal-inklużjoni tagħhom fil-kampjun.

(c) Il-limitu ta’ żmien speċifiku għall-għażla tal-pajjiż b’ekonomija tas-suq

Il-partijiet fl-investigazzjoni jistgħu jikkummentaw dwar jekk l-Istati Uniti tal-Amerika hijiex adatta minħabba li, kif imsemmi fil-punt 5.1(d), huma maħsuba bħala pajjiż b’ekonomija tas-suq għall-iskop tal-istabbiliment tal-valur normali fir-rigward tar-Repubblika tal-Poplu taċ-Ċina. Dawn il-kummenti għandhom jaslu għand il-Kummissjoni fi żmien għaxart ijiem mid-data tal-pubblikazzjoni ta' dan l-avviż f'Il-Ġurnal Uffiċjali tal-Unjoni Ewropea.

(d) Żmien speċifiku biex jintbagħtu klejms għal trattament ta’ ekonomija tas-suq u/jew trattament individwali

It-talba tal-kumpanija ssostanzjata kif xieraq għal trattament ta' ekonomija tas-suq u/jew għal trattament individwali skont l-Artikolu 9(5) tar-Regolament bażiku, kif imsemmi fil-punt 5(c) ta' dan l-avviż, għandha tasal għand il-Kummissjoni fi żmien 15-il jum mid-data ta' pubblikazzjoni ta' dan l-avviż f'Il-Ġurnal Uffiċjali tal-Unjoni Ewropea.

7. Is-sottomissjonijiet bil-miktub, it-tweġibiet tal-kwestjonarju u l-korrispondenza

Is-sottomissjonijiet u t-talbiet kollha min-naħa tal-partijiet interessati jridu jsiru bil-miktub (mhux f'format elettroniku, sakemm ma jkunx speċifikat mod ieħor u jridu jiġu indikati l-isem, l-indirizz, l-indirizz tal-email, in-numri tat-telefon u tal-faks tal-parti interessata). Is-sottomissjonijiet kollha bil-miktub, inkluża l-informazzjoni mitluba f'dan l-avviż, ir-risposti tal-kwestjonarju u l-korrispondenza pprovduta minn partijiet interessati fuq bażi kunfidenzjali għandhom ikunu mmarkati bħala “Limitati” (4) u, skont l-Artikolu 19(2) tar-Regolament bażiku, għandu jkollhom magħhom verżjoni mhux kunfidenzjali, li għandha tkun immarkata “Għall-ispezzjoni mill-partijiet interessati”.

L-indirizz tal-Kummissjoni għall-korrispondenza:

European Commission Directorate-General for Trade Directorate H Office: N105 04/92 1049 Bruxelles/Brussel BELGIQUE/BELGIË Fax +32 22956505

8. In-nuqqas ta’ kooperazzjoni

F’każijiet fejn kwalunke parti interessata tirrifjuta l-aċċess għall-investigazzjoni jew ma tipprovdix l-informazzjoni meħtieġa fil-limiti ta’ żmien, jew b’mod sinifikanti tfixkel l-investigazzjoni, is-sejbiet proviżorji jew finali, pożittivi jew negattivi, jistgħu jsiru skont l-Artikolu 18 tar-Regolament bażiku, fuq il-bażi tal-fatti disponibbli.

Fejn jinstab li kwalunkwe parti interessata tkun tat informazzjoni falza jew qarrieqa, l-informazzjoni għandha tiġi injorata u għandhom jintużaw il-fatti disponibbli. Jekk parti interessata ma tikkooperax jew tikkoopera biss parzjalment u s-sejbiet għalhekk ikunu bbażati fuq il-fatti disponibbli skont l-Artikolu 18 tar-Regolament bażiku, ir-riżultat jista’ jkun anqas favorevoli għal dik il-parti milli kieku tkun ikkooperat.

9. Skeda tal-investigazzjoni

L-investigazzjoni għandha tkun konkluża, skont l-Artikolu 6(9) tar-Regolament bażiku fi żmien 15-il xahar mid-data tal-pubblikazzjoni ta' dan l-avviż f'Il-Ġurnal Uffiċjali tal-Unjoni Ewropea. Skont l-Artikolu 7(1) tar-Regolament bażiku, il-miżuri provviżorji jistgħu jiġu imposti mhux aktar tard minn disa' xhur mill-pubblikazzjoni ta' dan l-avviż f'Il-Ġurnal Uffiċjali tal-Unjoni Ewropea.

10. Ir-reviżjoni ta’ miżuri attwali

Bir-Regolament tal-Kunsill (KE) Nru 452/2007 ġie impost dazju anti-dumping provviżorju fuq l-importazzjonijiet tal-imwejjed tal-mogħdija, bis-saqajn jew mingħajrhom, b'wiċċ minn fejn joħroġ il-fwar u/jew is-sħana u/jew l-arja u anki mingħajr dan il-wiċċ, u inklużi t-twavel għall-kmiem u partijiet essenzjali tagħhom, jiġifieri s-saqajn, il-wiċċ, u fejn tistrieħ il-ħadida li joriġinaw fir-Repubblika tal-Poplu taċ-Ċina u fl-Ukrajna, li jaqgħu fi ħdan il-kodiċijiet NM ex 3924 90 90, ex 4421 90 98, ex 7323 93 90, ex 7323 99 91, ex 7323 99 99, ex 8516 79 70 u ex 8516 90 0 (il-kodiċijiet TARIC 3924909010, 4421909810, 7323939010, 7323999110, 7323999910, 8516797010 u 8516900051). Ir-rata tad-dazju għas-Since Hardware kien ta' 0 %.

Fid-dawl tar-rapport tal-Korp tal-Appell tad-WTO fil-Messiku – Ċanga u Ross (5), l-impożizzjoni kontinwa tal-miżuri imposti fuq Since Hardware bir-Regolament tal-Kunsill (KE) Nru 452/2007 ma għadx hemm lokha u r-Regolament (KE) Nru 452/2007 għandu jiġi emendat skont dan. Għalhekk għandha titnieda reviżjoni fir-rigward tar-Regolament (KE) Nru 452/2007 sabiex tħalli li ssir kull emenda meħtieġa fid-dawl tar-rapport tal-Korp ta' Appell Il-Messiku – iċ-Ċanga u r-Ross.

Għalhekk, il-Kummissjoni hawnhekk tagħti bidu, skont l-Artikolu 2(3) tar-Regolament 1515/2001, għal reviżjoni tar-Regolament (KE) Nru 452/2007.

11. L-ipproċessar ta’ dejta personali

Ta’ min jinnota li kull dejta personali miġbura f’din l-investigazzjoni se tiġi ttrattata skont ir-Regolament (KE) Nru 45/2001 tal-Parlament Ewropew u tal-Kunsill tat-18 ta' Diċembru 2000 dwar il-protezzjoni tal-individwu fir-rigward tal-ipproċessar ta' dejta personali mill-istituzzjonijiet u l-korpi tal-Komunità u dwar il-moviment liberu ta' dik id-dejta (6).

12. L-uffiċjal għas-Seduti tas-Smigħ

Ta’ min jinnota wkoll li jekk il-partijiet interessati jqisu li qegħdin jiltaqgħu ma’ diffikultajiet biex jeżerċitaw id-drittijiet ta’ difiża tagħhom, dawn ikunu jistgħu jitolbu l-intervent tal-Uffiċjal tas-Seduti ta' Smigħ tad-DĠ Trade. Dan jagħmilha ta’ medjatur bejn il-partijiet interessati u s-servizzi tal-Kummissjoni, u joffri, fejn ikun hemm bżonn, medjazzjoni dwar kwistjonijiet proċedurali li jaffettwaw il-ħarsien tal-interessi tagħhom f’dan il-proċediment, b’mod partikolari fir-rigward ta’ kwistjonijiet li jikkonċernaw l-aċċess għall-fajls, il-kunfidenzjalità, l-estensjoni tal-limiti taż-żmien u t-trattament tas-sottomissjonijiet tal-fehmiet bil-miktub u/jew bil-fomm. Għal aktar informazzjoni u dettalji ta’ kuntatt, il-partijiet interessati jistgħu jikkonsultaw il-paġni fuq l-internet tal-Uffiċjal għas-Seduti tas-Smigħ tal-websajt tad-DĠ Kummerċ (http://ec.europa.eu/trade).

(1) ĠU L 56, 6.3.1996, p. 1.

(2) ĠU L 109, 26.4.2007, p. 12.

(3) Għal gwida dwar it-tifsira ta’ kumpaniji relatati, jekk jogħġbok irreferi għall-Artikolu 143 tar-Regolament tal-Kummissjoni (KEE) Nru 2454/93 li jiffissa d-dispożizzjonijiet għall-implementazzjoni tar-Regolament tal-Kunsill (KEE) Nru 2913/92 li jistabbilixxi l-Kodiċi Doganali Komunitarju (ĠU L 253, 11.10.1993, p. 1).

(4) Dan ifisser li d-dokument ikun għal użu intern biss. Id-dokument huwa protett skont l-Artikolu 4 tar-Regolament (KE) Nru 1049/2001 tal-Parlament Ewropew u tal-Kunsill fir-rigward tal-aċċess pubbliku għal dokumenti tal-Parlament Ewropew, tal-Kunsill u tal-Kummissjoni (ĠU L 145, 31.5.2001, p. 43). Hu dokument kunfidenzjali skont l-Artikolu 19 tar-Regolament bażiku u l-Artikolu 6 tal-Ftehim tad-WTO dwar l-Implimentazzjoni tal-Artikolu VI tal-GATT 1994 (Ftehim Anti-dumping).

(5) Il-Messiku – Miżuri Definittivi ta' Anti-dumping fuq iċ-Ċanga u r-Ross, Rapport tal-Korp tal-Appell, WT/DS295/AB/R, 29 ta' Novembru 2005.

(6) ĠU L 8, 12.1.2001, p. 1.